
Text rozhodnutia
Súd: Krajský súd Banská Bystrica Spisová značka: 21Sd/45/2014 Identifikačné číslo súdneho spisu: 6014200265 Dátum vydania rozhodnutia: 10. 12. 2015 Meno a priezvisko sudcu, VSÚ: Mgr. Ivana Datlová ECLI: ECLI:SK:KSBB:2015:6014200265.2 ROZSUDOK V MENE SLOVENSKEJ REPUBLIKY Krajský súd v Banskej Bystrici samosudkyňou Mgr. Ivanou Datlovou v právnej veci navrhovateľky K. Q., nar. XX. K. XXXX, bytom A. II XXX/XX, M., proti odporkyni Sociálnej poisťovni - ústrediu so sídlom v Bratislave Ul. 29. augusta č. 8, o preskúmanie zákonnosti postupu a rozhodnutia odporkyne č. XXX XXX XXXX X z 23.novembra 2013 v spojení s rozhodnutím totožného čísla z 12.marca 2015 o zrušení rozhodnutia o zamietnutí žiadosti o priznanie invalidného dôchodku a rozhodnutia odporkyne totožného čísla z 11.marca 2015 o priznaní invalidného dôchodku takto r o z h o d o l : Rozhodnutie odporkyne č. XXX XXX XXXX X z 12.marca 2015 potvrdzuje. Rozhodnutie odporkyne č. XXX XXX XXXX X z 11.marca 2015 potvrdzuje Navrhovateľke náhradu trov konania nepriznáva. o d ô v o d n e n i e : Rozhodnutie odporkyne z 23.novembra 2013, ktorým bola zamietnutá žiadosť navrhovateľky o priznanie invalidného dôchodku, pretože posudkovým lekárom sociálneho poistenia nebola pri konštatovanej 30 % miere jej zníženej pracovnej schopnosti v porovnaní so zdravou fyzickou osobou uznaná za invalidnú bolo zrušené rozhodnutím odporkyne z 12.marca 2015 s tým, že po opätovnom posúdení jej zdravotného stavu bola uznaná invalidnou, preto bolo rozhodnuté o priznaní invalidného dôchodku. Rozhodnutím z 11.marca 2015 odporkyňa priznala navrhovateľke s počiatkom od 6.júna 2014 invalidný dôchodok vo výške 185,10 € mesačne, zvýšený od 1.januára 2015 na 187,80 € mesačne. V odôvodnení rozhodnutia konštatovala, že navrhovateľka bola dňom 6.júna 2014 uznaná invalidnou s 55 % poklesom pracovnej schopnosti a splnila aj ďalšie zákonné predpoklady pre možnosť priznania invalidného dôchodku. Pred vznikom invalidity získala obdobie dôchodkového poistenia v rozsahu 40 rokov a 334 dní a nesplnila podmienky vzniku nároku na starobný dôchodok ani jej nebol priznaný predčasný starobný dôchodok. Konkretizovala výpočet priznanej dôchodkovej dávky v súlade s ust. § 73 ods. 2 zákona o sociálnom poistení. Určila ho ako súčin priemerného osobného mzdového bodu, ktorý zistila z rozhodujúceho obdobia rokov 1984-2013, so zohľadnením náhradnej doby a po jeho zvýšení v zmysle § 63 ods. 4 písm. b) zákona o sociálnom poistení hodnotou 0,7253, celkového obdobia dôchodkového poistenia získaného do dovŕšenia dôchodkového veku v rozsahu 44,1425 rokov a aktuálnej dôchodkovej hodnoty platnej v čase vzniku nároku navrhovateľky na invalidný dôchodok vo výške 10,2524 €. Prílohou rozhodnutia bol osobný list dôchodkového poistenia, v ktorom bolo zhrnuté obdobie dôchodkového poistenia navrhovateľky a zárobky dosiahnuté v rozhodujúcom období. Navrhovateľka sa odvolala voči rozhodnutiu o zamietnutí žiadosti o priznanie invalidného dôchodku a nesúhlasila ani s rozhodnutím o priznaní invalidného dôchodku, namietajúc priznaný percentuálny pokles jej pracovnej schopnosti, ktorý s ohľadom na svoje zdravotné ťažkosti nepovažovala za dostatočný. Na pojednávaní pred krajským súdom zotrvala na podaných odvolaniach. Konkretizovala svoje zdravotné ťažkosti a ich prejavy. Predložila ďalšie odborné lekárske nálezy. Odporkyňa navrhla potvrdiť rozhodnutie o priznaní invalidného dôchodku, čo vyplynulo z jej písomného vyjadrenia z 2.októbra 2015. Krajský súd preskúmal označené rozhodnutia odporkyne i konanie, ktoré im predchádzalo v súlade s ust. § 250l ods. 1 O.s.p., vypočul účastníkov, oboznámil sa s obsahom administratívneho spisu, najmä so žiadosťou navrhovateľky o priznanie invalidného dôchodku, s lekárskymi správami posudkových lekárov pobočky i ústredia Sociálnej poisťovne, so zdravotnou dokumentáciou navrhovateľky, s prvotnými podkladmi relevantnými pre určenie výšky dôchodkovej dávky, s ostatným obsahom spisu a dospel k presvedčeniu, že označené rozhodnutia boli vydané v súlade so zákonom, preto ich podľa § 250q ods. 2 O.s.p ako vecne správne potvrdil. Z ust. § 71 ods. 1 a 2 zákona č. 461/2003 Z.z. o sociálnom poistení vyplýva, že poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako o 40 % v porovnaní so zdravou fyzickou osobou. Dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako 1 rok. Pokles pracovnej schopnosti poistenca sa posudzuje na základe lekárskych správ a údajov zo zdravotnej dokumentácie, zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a komplexných funkčných vyšetrení a ich záverov. Prihliada sa na zostávajúcu schopnosť vykonávať zárobkovú činnosť (§ 71 ods. 4). Miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu a so zreteľom na závažnosť ostatných zdravotných postihnutí. Jednotlivé percentuálne miery poklesu schopnosti vykonávať zárobkovú činnosť sa nesčítavajú, ale pokles pracovnej schopnosti priznaný pre rozhodujúce zdravotné postihnutie možno zvýšiť, najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť, prípadne je tento dôsledkom viacerých zdravotných postihnutí, podmieňujúcich dlhodobo nepriaznivý zdravotný stav. Miera poklesu schopnosti vykonávať zárobkovú činnosť je uvedená v prílohe č. 4 (§ 71 ods. 5,6, 7 a 8 cit. zákona). Podľa prílohy č. 4 k zákonu o sociálnom poistení, kapitoly VI, odd. A, pol. 1, písm. b) možno pokles pracovnej schopnosti poistenca pre poruchy osobnosti, poruchy správania a poruchy intelektu vyvolané ochorením, poškodením alebo dysfunkciou mozgu, ich stredne ťažké formy vyjadriť v rozpätí 35-45 %. Rozhodujúci je rozsah a stupeň pretrvávajúcich neurologických symptómov a psychické zmeny s prihliadnutím na premorbídnosť osobnosti. Podľa § 73 ods. 2 zákona o sociálnom poistení suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70 % sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku a aktuálnej dôchodkovej hodnoty. Určenie obdobia dôchodkového poistenia, osobného vymeriavacieho základu, osobného mzdového bodu, priemerného osobného mzdového bodu, či aktuálnej dôchodkovej hodnoty vyplýva zo zákonných ust. § 60-64 cit. zákona. Preskúmaním veci krajský súd zistil, že navrhovateľka požiadala odporkyňu o priznanie invalidného dôchodku od 12.novembra 2013 žiadosťou z toho istého dňa. Za účelom rozhodnutia o nej posudzoval jej zdravotný stav posudkový lekár pobočky Sociálnej poisťovne so sídlom v Lučenci. V posudku z 12.novembra 2013 vychádzal okrem vlastného klinického vyšetrenia navrhovateľky z výsledku hospitalizácie na internom oddelení z decembra 2013, z výsledku hospitalizácie na chirurgickej klinike z januára 2013, z opakovaných neurologických, psychiatrických a psychologických vyšetrení z priebehu roka 2013 a za rozhodujúce zdravotné postihnutie navrhovateľky označil organický psychosyndróm, tj. ochorenie nervového systému so zaradením pod kapitolu VI., odd. A, pol. 1, písm. a) prílohy č. 4 k zákonu o sociálnom poistení a pokles jej pracovnej schopnosti vyjadril 30 %. V posudku uviedol, že 56-ročná navrhovateľka bola nepravidelne liečená na vysoký krvný tlak a v novembri 2012 prekonala netypické mozgové krvácanie s diskrétnym oslabením ľavých končatín. Neurologické vyšetrenia potvrdili stabilizovaný stav bez zhoršenia. V januári 2013 bolo zistené aneuryzmatické rozšírenie ľavej vnútornej krčnice, ktoré bolo operačne riešené. Pooperačný priebeh bol bez komplikácií, kontrolné CT mozgu potvrdilo primeraný pooperačný nález a rezorbujúce sa hemoragické ložisko. Psychologickým vyšetrením boli potvrdené diskrétne známky organického oslabenia kognitívnych funkcií, čo považoval za jej rozhodujúce zdravotné postihnutie s priznaním percentuálneho poklesu jej pracovnej schopnosti na hornej hranici možného percentuálneho rozpätia (20-30 %). Depresívnu poruchu liečenú len od septembra 2013, dobre kompenzovanú nepovažoval za posudkovo významnú. Uvedené posúdenie zdravotného stavu navrhovateľky, ktoré nebolo na pobočke Sociálnej poisťovne zmenené ani po podaní odvolania, bolo podkladom pre vydanie rozhodnutia odporkyne o zamietnutí žiadosti o priznanie invalidného dôchodku. Pretože na pobočke Sociálnej poisťovne nebolo navrhovateľke vyhovené v zmysle uznania jej invalidity, zaoberal sa posúdením jej zdravotného stavu aj posudkový lekár ústredia Sociálnej poisťovne, pracovisko v Banskej Bystrici. V posudku z 20.februára 2014 zohľadnil popri vlastnom klinickom vyšetrení navrhovateľky totožné odborné lekárske nálezy ako prvoposudzovateľ i doplnené ortopedické a denzitometrické nálezy z roku 2013. Dospel k rovnakému posudkovému záveru ako prvoposudzovateľ vo všetkých jeho častiach. V posudku doplnil, že pridružené ochorenia navrhovateľky neodôvodňujú percentuálne navýšenie jej zníženej pracovnej schopnosti s ohľadom na ich závažnosť a dĺžku liečby. Jej pohybové ťažkosti pri potvrdenej artróze bedrových kĺbov sú klinicky bez funkčného obmedzenia, artróza ľavého kolena nespĺňala kritérium dlhodobo nepriaznivého zdravotného stavu. Jej psychiatrické ťažkosti neboli od roku 2008 až do roku 2013 pravidelne liečené, pri pravidelnej liečbe začatej 19.apríla 2014 neboli využité všetky terapeutické možnosti. Pretrvávajú stavy depresie s úzkosťou ale jej stav nemožno hodnotiť ako trvalý, bez možnosti ovplyvnenia liečbou. Uvádzaná osteoporóza je postklimakterická so začatím liečby len v novembri 2013, lokalizovaná predovšetkým v driekovej oblasti chrbtice. V rámci preskúmavacieho konania požiadal krajský súd posudkového lekára o dodatočné posudkové vyhodnotenie odborných lekárskych nálezov, ktoré navrhovateľka predložila na pojednávaní a to psychiatrické, psychologické, interné, neurochirugické, ortopedické vyšetrenia z priebehu roku 2014 a výsledok hospitalizácie na internom oddelení zo septembra 2014. Po zhodnotení označených odborných lekárskych nálezov došlo k zmene vysloveného posudkového záveru a od 6.júna 2014 bola navrhovateľka uznaná invalidnou s 55 % poklesom jej pracovnej schopnosti. Za jej rozhodujúce zdravotné postihnutie bolo označené ochorenie nervového systému, postihnutie mozgu jeho stredne ťažká forma so zaradením pod kapitolu VI., odd. A, pol. 1, písm. b) v rámci prílohy č. 4 k zákonu o sociálnom poistení a pre uvedené zdravotné postihnutie jej bol priznaný pokles pracovnej schopnosti na hornej hranici možného percentuálneho rozpätia - 45 %. 10 % navýšením percentuálnej miery jej zníženej pracovnej schopnosti boli zohľadnené jej pridružené zdravotné ťažkosti. V posudku bolo uvedené, že psychiatrickým vyšetrením zo dňa 6.júna 2014 bola preukázaná mierna progresia stavu pri organickom oslabení stredného stupňa, aj zmeny osobnosti so sociálnou rigiditou, afektívnou labilitou, impulzivitou, s anxiózne depresívnym prežívaním. Vzhľadom na zhoršenie stupňa jej mozgového postihnutia bol konštatovaný vznik jej invalidity. V percentuálnom navýšení boli zohľadnené ostatné somatické ochorenia, najmä vysoký krvný tlak a vykonaná totálna endoprotéza ľavého bedrového kĺbu. Po oboznámení sa so zdravotnou dokumentáciou navrhovateľky a lekárskymi správami posudkových lekárov pobočky i ústredia Sociálnej poisťovne dospel krajský súd k presvedčeniu, že záver o poklese pracovnej schopnosti navrhovateľky prijali posudkoví lekári na podklade potrebných odborných lekárskych nálezov, ktoré zobrali do úvahy komplexne a bez rozporov. Ich posudkové stanoviská boli podrobne, vecne a logicky zdôvodnené v súlade s aktuálne zistenými a objektivizovanými zdravotnými ťažkosťami navrhovateľky, posudkovými a zákonnými kritériami a v rámci možností daných platnou právnou úpravou. Krajský súd nezistil žiadnu takú skutočnosť, ktorá by závery posudkových lekárov spochybnila, preto si ich osvojil a pri posudzovaní vecnej správnosti napadnutého rozhodnutia z nich vychádzal. S ohľadom na vyššie uvedené konštatoval, že konanie odporkyne, ktoré predchádzalo vydaniu napadnutého rozhodnutia bolo realizované v súlade so zákonom a zákonné a vecne správne bolo i napadnuté rozhodnutie. Správny orgán postupoval správne, keď za účelom rozhodnutia o žiadosti navrhovateľky o priznanie invalidného dôchodku posudzoval mieru poklesu jej schopnosti vykonávať zárobkovú činnosť, pretože platná právna úprava vznik invalidity podmieňuje poklesom pracovnej schopnosti poistenca pod zákonom stanovenú hranicu.. Správne vychádzal z posudku posudkového lekára pobočky Sociálnej poisťovne, ktorý bol vo svojom obsahu potvrdený aj posudkovým lekárom ústredia, pretože oni sú podľa § 153 ods. 5 zákona o sociálnom poistení výlučnými kompetentnými subjektami na posudzovanie zdravotného stavu poistencov pre účely ich prípadnej invalidizácie. Vzhľadom na objektívne zistený stupeň poškodenia nervového systému, mozgu, ktoré bolo vyvolané mozgovým intracereberálnym krvácaním s potvrdeným organickým psychosyndrómom správne označila rozhodujúce zdravotné postihnutie a v percentuálnom vyjadrení jej zníženej pracovnej schopnosti zobrala do úvahy progresiu organického psychosyndrómu, ktorá bola potvrdená psychologickým vyšetrením. Z uvedeného je zrejmé, že pri stredne ťažkom organickom psychosyndróme bol pokles jej pracovnej schopnosti vyjadrený maximálne možnými 45 % a bola využitá možnosť maximálneho navýšenia jej zníženej pracovnej schopnosti pre pridružené zdravotné ťažkosti, tj. o 10 %. Na základe takto zisteného skutkového stavu veci, ktorý sa dotýkal zdravotných ťažkostí navrhovateľky postupovala odporkyňa správne, keď najskôr bez existencie vzniku invalidity navrhovateľky jej žiadosť o priznanie invalidného dôchodku zamietla, pretože predpokladom priznania invalidného dôchodku je predovšetkým vznik invalidity poistenca. Následne, s ohľadom na preukázaný vývoj v zdravotných ťažkostiach navrhovateľky a vznik jej invalidity konštatovaný posudkovým lekárom postupovala správne, keď v rámci autoremedúry, predpokladanej v ust. § 217 ods. 1 O.s.p. zrušila svoje rozhodnutie o zamietnutí žiadosti o priznanie invalidného dôchodku, pretože došlo k zmene v skutkovom stave veci v dôsledku vzniku invalidity navrhovateľky. Krajský súd preto jej rozhodnutie, ktorým v rámci autoremedúry zrušila svoje skôr vydané rozhodnutie o zamietnutí žiadosti o priznanie invalidného dôchodku ako súladné so zákonom potvrdil. Vecne správne bolo aj rozhodnutie o priznaní invalidného dôchodku, pretože popri vzniku invalidity navrhovateľka splnila aj ďalšie zákonné predpoklady pre možnosť priznania tejto dôchodkovej dávky tým, že získala potrebné obdobie dôchodkového poistenia a nesplnila podmienky nároku na starobný dôchodok ani jej nebol priznaný predčasný starobný dôchodok. Správne jej bol invalidný dôchodok priznaný odo dňa vzniku jej invalidity. Správne bola určená aj jeho výška, vychádzajúc z obdobia dôchodkového poistenia navrhovateľky a zárobkov, ktoré navrhovateľka dosiahla v rozhodujúcom období. Tieto boli zistené z prvotných podkladov, tj. z evidenčných listov dôchodkového zabezpečenia, potvrdených jednotlivými zamestnávateľmi navrhovateľky, v ktorých bolo potvrdené konkrétne obdobie pracovnej činnosti navrhovateľky, získané náhradné doby i zárobky, ktoré počas zamestnania dosiahla. Uvedené údaje boli správne a v celosti prenesené do osobného listu dôchodkového poistenia, ktorý bol prílohou rozhodnutia o priznaní invalidného dôchodku. V podrobnostiach krajský súd poukazuje na konkrétny matematický výpočet priznanej dôchodkovej dávky, pretože bol realizovaný v súlade s príslušnými zákonnými ustanoveniami, ktoré boli v rozhodnutí citované a v súlade so zisteným obdobím dôchodkového poistenia navrhovateľky a dosiahnutými zárobkami. Námietka navrhovateľky, týkajúca sa nedostatočného percentuálneho zhodnotenia jej zníženej pracovnej schopnosti pri jej zdravotných ťažkostiach nebola dôvodná, pretože objektívne zistené zdravotné ťažkosti navrhovateľky a stupeň ich závažnosti boli zohľadnené v maximálnom rozsahu, ktorý zákon pripúšťa. Náhradu trov konania navrhovateľke nepriznal rozhodujúc podľa § 250k ods. 1 O.s.p. za použitia ust. § 250l ods. 2 O.s.p. Poučenie: Proti tomuto rozsudku je možné podať odvolanie v lehote 15 dní od jeho doručenia. Odvolanie sa podáva písomne, v dvoch vyhotoveniach prostredníctvom krajského súdu na Najvyšší súd SR. V odvolaní je potrebné popri všeobecných náležitostiach / § 42 ods. 3 O. s. p. / uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2015:6014200265.2 (dáta aktuálne k 13. 11. 2026). Záväzné je znenie zverejnené súdom.




